惡木
作者：呂本中
朝代：宋

paragraphs: 惡木不忍伐，留我窻戶前。
人皆笑我拙，我獨爲汝賢。
共生天地間，誰不願長年。
如何枝葉內，便縱斤斧穿。
人或甚於斯，同被恩愛纏。
燕昭與漢武，所享固已偏。
樂極未肯休，更欲求神仙。
孰能以此心，擴爲無盡泉。
大哉周文王，尚結枯胔緣。
傷生有禁止，亦具月令篇。
好木雖云好，不須公愛憐。
惡木雖云惡，莫自生讎冤。
歲晏霜雪穩，夏深雷雨顛。
扶疏有震落，與公常晏然。